RETTENS DOM (enedommer)

20. januar 2004

Sag T-195/02

Anselmo Briganti

mod

Kommissionen for De Europæiske Fællesskaber

»Tjenestemænd – almindelig udvælgelsesprøve – annullationssøgsmål – procedure med stopprøver – afviklingen af prøverne – annullation med tilbagevirkende kraft af visse multiple choice-spørgsmål – ligebehandlingsprincippet – princippet om beskyttelse af den berettigede forventning«

Fuldstændig gengivelse på italiensk II - 0000

Angående: Påstand principalt om annullation af udvælgelseskomitéens afgørelse i forbindelse med den almindelige udvælgelsesprøve KOM/A11/01 om ikke at give sagsøgeren adgang til at deltage i prøverne efter stopprøverne.

Udfald: Kommissionen for De Europæiske Fællesskaber frifindes. Hver part bærer sine egne omkostninger.

Sammendrag

1. Tjenestemænd – udvælgelsesprøve – udvælgelsesprøve på grundlag af kvalifikationsbeviser og prøver – prøvernes indhold – uregelmæssigheder eller fejl under en almindelig udvælgelsesprøves afvikling – udvælgelseskomitéens skøn – judiciel kontrol – grænser

2. Fællesskabsret – principper – ligebehandling – begreb

3. Tjenestemænd – udvælgelsesprøve – udvælgelsesprøve på grundlag af kvalifikationsbeviser og prøver – prøvernes indhold – uregelmæssigheder eller fejl under en almindelig udvælgelsesprøves afvikling – judiciel kontrol – grænser

4. Tjenestemænd – retlig karakter af forholdet mellem en ansøger og den institution, der afholder en almindelig udvælgelsesprøve

5. Tjenestemænd – principper beskyttelse af den berettigede forventning – betingelser

1. Udvælgelseskomitéen har inden for rammerne af de betingelser og krav, der er angivet i meddelelsen om udvælgelsesprøven, et vidt skøn med hensyn til fastsættelsen af vilkårene for afholdelsen af udvælgelsesprøven og det nærmere indhold af de fastsatte prøver. Fællesskabets retsinstanser kan derfor kun efterprøve vilkårene for prøverne i det omfang, det er nødvendigt for at sikre en lige behandling af ansøgerne og sikre objektivitet i det valg, som foretages mellem ansøgerne. Dette vide skøn må med de samme begrænsninger tillægges udvælgelseskomitéen for en udvælgelsesprøve, såfremt den stilles over for uregelmæssigheder eller fejl, der er opstået i forbindelse med afviklingen af en generel udvælgelsesprøve med mange deltagere, og som i medfør af proportionalitetsprincippet og princippet om god forvaltningsskik ikke kan afhjælpes ved, at prøverne gentages.

(jf. præmis 31)

Henvisning til: Retten, 21. maj 1996, sag T-153/95, Kaps mod Domstolen, Sml. Pers. I-A, s. 233, og II, s. 663, præmis 37; Retten, 2. maj 2001, forenede sager T-167/99 og T-174/99, Giulietti m.fl. mod Kommissionen, Sml. Pers, I-A, s. 93, og II, s. 441, stadfæstet af Domstolen den 13. december 2001, sag C-263/01 P, Giulietti mod Kommissionen, ikke trykt i Samling af Afgørelser.

2. Ligebehandlingsprincippet er tilsidesat, når to persongrupper, hvis retlige og faktiske situation ikke adskiller sig væsentligt fra hinanden, behandles forskelligt, eller når forskellige situationer behandles ens.

(jf. præmis 41)

Henvisning til: Retten, 25. maj 2000, sag T-173/99, Elkaïm og Mazuel mod Kommissionen Sml. Pers. I-A, s. 101, og II, s. 433, præmis 64; Retten, 15. marts 1994, sag T-100/92, Pietra mod Kommissionen, Sml. Pers. I-A, s. 83, og II, s. 275, præmis 50.

3. Fællesskabets retsinstanser kun kan tilsidesætte det nærmere indhold af en prøve, såfremt dette går ud over den i meddelelsen om udvælgelsesprøven fastsatte ramme eller ikke er i overensstemmelse med udvælgelsesprøvens formål.

(jf. præmis 50)

Henvisning til: Domstolen, 24. marts 1988, sag 228/86, Goossens m.fl. mod Kommissionen, Sml. s. 1819, præmis 14; Kaps mod Domstolen, præmis 37.

4. Der foreligger ingen aftale mellem en ansøger til en udvælgelsesprøve og udvælgelseskomitéen. Retsforholdet mellem tjenestemændene, herunder eventuelle ansøgere til Fællesskabernes offentlige tjeneste, og den pågældende institution er af vedtægtsmæssig og ikke aftaleretlig karakter.

(jf. præmis 60)

Henvisning til: Retten, 19. juli 1999, sag T-74/98, Mammarella mod Kommissionen, Sml. Pers. I-A, s. 151, og II, s. 797, præmis 25.

5. Retten til at kræve beskyttelse af den berettigede forventning omfatter enhver borger, som befinder sig i en situation, hvoraf det fremgår, at fællesskabsadministrationen ved at afgive præcise løfter har givet anledning til en berettiget forventning hos vedkommende.

(jf. præmis 63)

Henvisning til: Retten, 5. februar 1997, sag T-207/95, Ibarra Gil mod Kommissionen, Sml. Pers. I-A, s. 13, og II, s. 31, præmis 25.